പാഞ്ച്ഷീര് പിടിക്കാന് നൂറുകണക്കിന് ഭീകരരെ അയച്ച താലിബാന് തിരിച്ചടി: തയ്യാറായി നില്ക്കുന്നത് 9000 സൈനികരും ഗോത്ര നേതാക്കളും കാബൂള്: അഫ്ഗാന് ഭരണം കൈപ്പിടിയിലാക്കിയെങ്കിലും താലിബാന് ഇതുവരെ തൊടാന് സാധിക്കാത്ത ഏതാനും ഭാഗങ്ങളിലൊന്നായ പാഞ്ച്ഷീര് താഴ്വരയിലേക്ക് നൂറുകണക്കിന് പോരാളികളെ അയച്ചതായി താലിബാന് ഭീകരര്. താലിബാന് വിരുദ്ധ കോട്ടയായി അറിയപ്പെടുന്ന ഇടമാണ് പാഞ്ച്ഷീര്. 90 കളില് താലിബാന് അഫ്ഗാനിസ്ഥാന് ഭരിച്ചപ്പോഴും പാഞ്ച്ഷീര് ഇവര്ക്ക് കിട്ടാക്കനി ആയിരുന്നു. കാബൂള് അടക്കമുള്ള സ്ഥലം കീഴടക്കി തങ്ങളുടെ നിയമങ്ങള് നടപ്പിലാക്കുന്ന താലിബാന് പാഞ്ച്ഷീര് ഒരു വെല്ലുവിളിയായി തന്നെ ഇപ്പോഴും നിലനില്ക്കുന്നു. പാഞ്ച്ഷിറില് ചില മുന് ഗവണ്മെന്റ് സൈനികര് ഒത്തുചേര്ന്നതോടെ താലിബാനെതിരെ പ്രതിരോധത്തിനായുള്ള ചില നീക്കങ്ങള് തുടങ്ങിയിട്ടുണ്ട്. ഇത് തങ്ങള്ക്ക് ആപത്താണെന്ന് തിരിച്ചറിഞ്ഞാണ് താലിബാന് നൂറുകണക്കിന് ഭീകരരെ സ്ഥലത്തേക്ക് അയച്ചത്. പാഞ്ച്ഷീറിനെ സമാധാനപരമായി കൈമാറാന് പ്രാദേശിക ഭരണാധികാരികള് വിസമ്മതിച്ചതിനെ തുടര്ന്ന് അതിനെ നിയന്ത്രിക്കാന് ഇസ്ലാമിക് എമിറേറ്റിലെ നൂറുകണക്കിന് മുജാഹിദുകള് പുറപ്പെട്ടു എന്ന് താലിബാന് ട്വിറ്ററില് പറഞ്ഞു. എന്നാല്, താലിബാനെ നേരിടാന് പാഞ്ച്ഷീറില് മുന് അഫ്ഗാന് സര്ക്കാരിന്റെ സൈന്യം തയ്യാറെടുപ്പുകള് നടത്തിക്കഴിഞ്ഞു. അന്തരിച്ച മുജാഹിദ്ദീന് കമാന്ഡര് അഹ്മദ് ഷാ മസൂദിന്റെ മകന് അഹമ്മദ് മസൂദിന്റെ നേതൃത്വത്തിലുള്ള മുന് അഫ്ഗാന് സര്ക്കാര് സൈന്യം പ്രതിരോധത്തിന് റെഡിയാണ്. മസൂദിന്റെ നാഷണല് റെസിസ്റ്റന്സ് ഫ്രണ്ടിന് 9000 അംഗങ്ങളുണ്ടെന്ന് റിപ്പോര്ട്ടുകള് പറയുന്നു. നൂറുകണക്കിന് ആളുകളെ നേരിടാന് സൈന്യത്തിന് കഴിയുമോയെന്ന ആശങ്കയിലാണ് ജനങ്ങള്. ഇവിടെയുള്ളവര് അഫ്ഗാന് ദേശീയ പതാക ഉയര്ത്തിക്കൊണ്ട് വിവിധ നഗരങ്ങളില് താലിബാനെതിരെ പ്രതിഷേധം നടത്തി. പഞ്ച്ഷിര് താഴ്വരയില് വടക്കന് സഖ്യത്തിന്റെ പതാക ഉയര്ത്തി. മുന്നില് സൈന്യം നിലയുറപ്പിച്ചതോടെ പിന്നോട്ടില്ലെന്ന് പ്രഖ്യാപിച്ച് പ്രാദേശിക ഗോത്ര നേതാക്കളും ജനങ്ങളും സ്ഥലത്തുണ്ടെന്ന് മാധ്യമങ്ങള് റിപ്പോര്ട്ട് ചെയ്യുന്നു. തലസ്ഥാനമായ കാബൂളില് മിന്നലാക്രമണത്തെ തുടര്ന്ന് താലിബാന് രാജ്യത്തിന്റെ നിയന്ത്രണം ഏറ്റെടുത്തതിനുശേഷം ആയിരക്കണക്കിന് ആളുകള് പാഞ്ച്ഷീറിലേക്ക് കടന്നതായി താലിബാന് വിരുദ്ധ സേനയുടെ വക്താവ് പറഞ്ഞു. ഇവരെ കീഴടക്കുകയാണ് താലിബാന്റെ ലക്ഷ്യം. എന്നാല് പോരാളികളുടെയും ആയുധങ്ങളുടെയും കുറവ് കണക്കിലെടുക്കുമ്ബോള്, മസൂദിന്റെ ഈ പ്രതിരോധം എത്രകാലം നിലനില്ക്കും എന്നത് ഇവര്ക്ക് മറ്റ് രാജ്യങ്ങളില് നിന്ന് ലഭിക്കുന്ന സഹായത്തെ ആശ്രയിച്ചിരിക്കും.